Nzhab Me:
―Chi lëꞌo nazhiꞌ da,
lëꞌo leꞌ kwaꞌn nin.
Na naꞌb lo Xuza,
par xëꞌl Me Sprit cheꞌn Me par gaknu go lo rë kwaꞌn,
mbaino zo Me kun go par dubtaꞌ.
Lëꞌ Sprit cheꞌn Dios reꞌ luꞌ kwan paꞌ nak cheꞌn Dios.
Per rë men yizhyuo,
gat ñilat xaꞌ rë kwaꞌn nzë por Sprit cheꞌn Dios,
porke gat ñilat xaꞌ kwaꞌn gat niluꞌ lo xaꞌ,
kuzeꞌ gakt libeꞌ xaꞌ Sprit cheꞌn Dios.
Per go,
nilibeꞌ ka Me,
nzo Me kun go,
mbaino yo Me laxtoꞌ go.
Nalata nab go nela tu mëꞌd wizëb gaꞌ,
lëꞌda yëk ska xtu wëlt lo go.
No kaxcheꞌp,
lëꞌ rë men yizhyuo reꞌ,
nanetraꞌ bixaꞌ da;
per go,
lëꞌ go ne ka da,
porke ter gat da,
lëꞌda ruban ska;
mbaino or gat go,
lëꞌda le,
nu ska go ruban.
No zhë yala zeꞌ,
lëꞌ go ne,
tutsa no kun Xuza;
no tutsa go kun na,
mbaino tutsa nak da kun go.
Xaꞌ nzhak widiꞌzh da,
no nileꞌ xaꞌ kwaꞌn nzhapa,
walika nazhiꞌ xaꞌ zeꞌ da;
no xaꞌ kwaꞌn nazhiꞌ da,
lëꞌ Xuza chizhiꞌ ska xaꞌ,
no na chizhiꞌ xaꞌ zeꞌ,
no lun lo xaꞌ cho ka nak da.
Orzeꞌ xtu Judas (xaꞌ gat lëꞌt Iscariote) nzhab xaꞌ lo Jesús:
―Lëꞌ go,
¿chon nab tsa lo no,
luꞌ go cho nak go,
no gat nut lo más rë men yizhyuo reꞌ?
Orzeꞌ nzhab Jesús:
―Chi cho xaꞌ nazhiꞌ da,
lëꞌ xaꞌ leꞌ kwaꞌn nzhapa,
orzeꞌ lëꞌ Xuza chizhiꞌ xaꞌ zeꞌ,
mbaino yo no laxtoꞌ xaꞌ zeꞌ.
Per xaꞌ gat nazhiꞌ da,
gat nzhont xaꞌ kwaꞌn nzhapa.
Rë widiꞌzh kwaꞌn nin lo go reꞌ,
gat lëꞌt chedai,
cheꞌn Xuzai,
Me mixëꞌl da yizhyuo reꞌ.
Lëꞌgaꞌ nzon kun go,
kinin kureꞌ lo go.
Lëꞌ Xuza xëꞌl Sprit cheꞌn Me yo laxtoꞌ go,
por nak go men da;
lëꞌ Sprit cheꞌn Dios luꞌ lo go rë kwaꞌn jwaltraꞌ ne go,
nu par tsila go rë kwaꞌn ninin lo go dizde or galo.
Lëꞌ go yaꞌn,
per lëꞌda le chul zi laxtoꞌ go;
no kwaꞌn len zi go chul reꞌ gat nakte nela xmod nizi rë men yizhyuo,
xaꞌ nzho chul.
Nawint laxtoꞌ go,
mbaino ni nazheb go.
Nal,
lëꞌ go mbin la kwaꞌn nin,
lëꞌda biꞌ,
per lëꞌda yëk ska.
No chi lëꞌ go walika nazhiꞌ da,
lëꞌ go zak laxtoꞌ mbin go,
lëꞌda ña plo nzho Xuza,
no lëꞌ Me más tsak lon.
Lëꞌda kini la rë kureꞌ lo go nal reꞌ,
nes par or gake,
orzeꞌ yila go rë kwaꞌn ni la.
Yentraꞌ kwan ganin lo go nal reꞌ,
lëꞌ xaꞌ nileꞌ mandad yizhyuo reꞌ nzë la,
per yent kwan gak leꞌ xaꞌ kun na.
Per ñal ka gake seꞌ,
par ne rë men yizhyuo,
lëꞌda nazhiꞌ Xuza no nilen rë kwaꞌn nine Me.
Nal chaꞌ go,
yubchi be reꞌ.